b'\n_START_ARTICLE_\nAase Bye\n_START_SECTION_\nDebut og karriere\n_START_PARAGRAPH_\nAase Byes var en av norsk scenekunsts st\xc3\xb8rste primadonnaer i mellomkrigstiden og ti\xc3\xa5rene etter andre verdenskrig. Hennes talent spente over et stort register, hun behersket b\xc3\xa5de klassisk drama, komedier, operetter og moderne karakterskildringer._NEWLINE_Bye debuterte p\xc3\xa5 Nationaltheatret i 1923. Foruten korte avbrudd p\xc3\xa5 grunn av sykdom eller andre engasjementer, forble hun trofast mot teatret i over 50 \xc3\xa5r. Hennes f\xc3\xb8rste rolle var Solveig i Peer Gynt, som var en s\xc3\xa5 vellykket debut at hun fikk kr. 200 i p\xc3\xa5skj\xc3\xb8nnelse av teatersekret\xc3\xa6r J.P. Bull. \xc3\x85ret etter ble hun den f\xc3\xb8rste Sonja i Reisen til Julestjernen, siden Pernille i Den stundesl\xc3\xb8se, Dorine i Tartuffe, Katharina i Troll kan temmes og Adele i operetten Flaggermusen. Hun var Czardasfyrstinne og hadde hovedrollen som Hanna Glawari i Den glade enke. Hun tolket ogs\xc3\xa5 karakterroller som  Maja Rubek i Naar vi d\xc3\xb8de vaagner, Fanny Wilton i John Gabriel Borkman og Sara i Agnete._NEWLINE_Rollen som Sonja i Reisen til julestjernen var ment for forfatter Sverre Brandts datter Aud, men fordi hun fremdeles var et barn, ble den lagt til rette for Aase Bye. i 1940 spilte Bye den opprinnelige \xc2\xabfru Blom\xc2\xbb, i Alex Brinchmanns lystspill Karusell._NEWLINE_Etter krigen utviklet hun seg innen det realistiske og moderne faget, og tolket krevende roller som Estelle i For lukte d\xc3\xb8rer, Regina i De sm\xc3\xa5 revene og Blanche i En sporvogn til begj\xc3\xa6r. Hun feiret sitt 50-\xc3\xa5rsjubileum som skuespiller i 1974, i rollen som Deborah Harford i Slott over slott. Oppsetningen var samtidig hennes avskjed med teatret.\n_START_SECTION_\nFilm og fjernsyn\n_START_PARAGRAPH_\nHun hadde flere store roller i spillefilmer, blant annet i Brudeferden i Hardanger, Kristine Valdresdatter og i Den store barned\xc3\xa5pen.\n_START_SECTION_\nAase Byes legat\n_START_PARAGRAPH_\nAase Bye testamenterte sin formue til \xc2\xabAase Byes legat til st\xc3\xb8tte for fortjente kunstnere\xc2\xbb. Blant mottakerne er skuespillere som Jan Gr\xc3\xb8nli, Bjarte Hjelmeland og Henny Moan, samt operasangeren Ragnhild Heiland S\xc3\xb8rensen.'